Sammendrag

Denne rapporten er sluttrapporten for prosjektet ”Identitet og tilhørighet i kommunen” som

Norsk senter for bygdeforskning har gjennomført på oppdrag fra Kommunenes sentralforbund

(KS). Gjennom en sammenlignende casestudie av tre studieenheter – hvorav den første har

lykkes med sammenslåingen, den andre ikke har lykkes, og den tredje er i startgropen for en

sammenslåingsprosess – belyser undersøkelsen følgende problemstillinger:
· Hvilken betydning har identitet og tilhørighetsfølelser i kommunesammenslåingsprosesser?
· Hvordan kan identitet og tilhørighetsfølelse bli mulighetsbærere for nye kommunestrukturer?
Vi finner at:

Kommunale identiteter spiller viktige roller i kommunesammenslåingsprosesser

Identitet har spilt (og spiller) viktige roller i de tre prosessene vi har studert. I den ene

studieenheten var identitet én av flere årsaker til at sammenslåingstanken kom opp. I den

andre studieenheten var det derimot mangelen på en tilhørighetsfølelse som strakk seg utenfor

egen kommune som var årsak til at man ønsket å slå sammen. De interkommunale

samarbeidsstrukturene var lite stabile – en stabilitet som til syvende og sist skrev seg fra at

innbyggerne i kommunene i liten grad følte at de var i ”samme båt” som innbyggerne i

nabokommunen. Denne følelsen er etter vårt syn grunnlaget for vellykkede frivillige

kommunesammenslåinger. Derfor var dette et sammenslåingsforsøk som var dømt til å

mislykkes. I den tredje studieenheten har identitet og tilhørighet stoppet

sammenslåingsprosessene tidligere, da sterke identitetsmessige forestillinger står mot

hverandre. De vi har intervjuet forventer at disse identitetsforestillingene også vil prege

fremtidige sammenslåingsprosesser.

Kommunesammenslåinger er ønsket av og drevet av den kommunale ledelsen

Det er rådmennene som sterkest ønsker å slå sammen kommunen med én eller flere

nabokommuner. Men også ordførerne synes å være mer positive til sammenslåing enn de

øvrige politikerne vi har intervjuet.

Kommunesammenslåing er langt mer enn en fusjon av kommuneadministrasjoner

De kommunale lederne ser først og fremst økonomiske og organisatoriske stordriftsfordeler

med kommunesammenslåinger, som vil frigjøre midler til bl.a. de kommunale tjenestene

(rasjonelle argument). Motstanderne derimot – slik eliten ser det – argumenterer ut fra

følelser. Motstanderne – mener eliten – kan overvinnes bare man når fram til dem med de

rasjonelle argumentasjonen. Med andre ord: Utfallet av sammenslåingsprosessen avhenger av

informasjonsstrategien.

Så enkelt er det dessverre ikke. Innbyggernes følelser er ikke bare reelle, de kan også være

rasjonelle: Vi vet hva vi har, ikke hva vi får. Særlig gjelder dette små kommuner, hvor

kommunenes tjenesteapparat, enn så svakt det kan være, er det eneste innbyggerne føler er

”deres” etter mange tiår med sentralisering. Og det er gjerne innbyggernes frykt for å miste

lokale tjenester som fremstilles som den viktigste grunnen til at innbyggerne sier nei til en

sammenslåing. Årsaken for denne redselen stikker imidlertid dypere enn det at ens barn må

fraktes noe lengre for å gå på skolen. På ulike måter betyr kommunale institusjoner, som eksempelvis skoler, mye for hvem folk oppfatter at de er, hvor de kommer fra og hvem de

hører sammen med. Kanskje særlig er dette tilfelle i små bygdepregede kommuner.

Interkommunal identitet: Grunnlag for en vellykket sammenslåing

Vi lanserer begrepet interkommunal identitet som fundamentet alle vellykkede

kommunesammenslåinger hviler på. Begrepet viser til at innbyggerne i kommunene som

tenkes sammenslått, føler at de er i samme båt. At innbyggerne føler at de hører sammen – til

tross for kommunegrensen(e) mellom dem. Slik kan kommuner kategoriseres etter om de er

identitetsmessig modne for å slås sammen: Kommuner som deler en interkommunal identitet

er identitetsmessig modne for å slås sammen. Kommuner hvor den interkommunale

identiteten er fraværende eller svak, er ikke identitetsmessig modne for å slås sammen.

Interkommunal identitet vokser fram

Interkommunal identitet vokser fram som en følge av samhandling (interaksjon) på tvers av

kommunegrensen mellom kommunene som tenkes sammenslått. Pendling (reising over

kommunegrensen i forbindelse med arbeid, handel og skole) og vellykket interkommunalt

samarbeid er gode eksempler på slik samhandling.

Interkommunal identitet ”konkurrerer” med eksisterende identiteter

Interkommunal identitet vokser frem i konkurranse med eksisterende identiteter som er

knyttet til den gamle kommunen, innbyggernes bosted etc. I begynnelsen vil disse være

sterkere, og dermed dominere over den interkommunale identiteten. Dette betyr at om

kommunesammenslåinger settes i gang før kommunene er identitetsmessig modne for å slås

sammen, vil mest sannsynlig de sterkere eksisterende identitetene kvele den fremvoksende

kimen av interkommunal identitet.

Interkommunal identitet kan bygges

Da den interkommunale identiteten vokser frem, kan man (til en viss grad) også påvirke

byggingen av den. Denne utredningen har vært et første skritt mot utviklingen av et ”gjør det

selv”-verktøy som vil gjøre kommunale ledere og andre aktører involverte i

kommunesammenslåingsprosesser i stand til ikke bare å vurdere om kommunene som tenkes

sammenslått er identitetsmessig modne for det, men også hvor det må settes inn tiltak for å

styrke den interkommunale identiteten, samt hvilke tiltak dette må være.

Nasjonal spørreundersøkelse om kommunesammenslåing

I tillegg til intervjuer med ordførere, rådmenn, opposisjonspolitikere og ledere i lag og

foreninger i studiekommunene har vi gjennomført en kvantitativ spørreundersøkelse med

nasjonal representativitet (N=1000). Resultatene fra denne er i sin helhet presentert i

rapportens vedlegg 2.
